Offentliggørelse af en ansøgning om ændring af produktspecifikationen for en betegnelse i vinsektoren i henhold til artikel 105 i Europa-Parlamentets og Rådets forordning (EU) nr. 1308/2013

(2021/C 402/10)

Denne offentliggørelse giver ret til at gøre indsigelse mod ansøgningen, jf. artikel 98 i Europa-Parlamentets og Rådets forordning (EU) nr. 1308/2013 (1), senest to måneder efter datoen for offentliggørelse af denne meddelelse.

ANSØGNING OM ÆNDRING AF PRODUKTSPECIFIKATION

»Tarragona«

PDO-ES-A1555-AM03

Ansøgningsdato: 25. november 2016

1. Regler, der finder anvendelse på ændringen

Artikel 105 i forordning (EU) nr. 1308/2013 — væsentlig ændring

2. Beskrivelse af og begrundelse for ændringen

2.1. Ændringer af beskrivelsen af produkter og produktionsmetoderne

Beskrivelsen af de forskellige metoder i afsnit 2 i produktspecifikationen er blevet ændret. Beskrivelsen i afsnit 3 og 4 i enhedsdokumentet er også blevet ændret.

»Vino de misa« (messevin/altervin) og »Clásico« (klassisk) er blevet føjet til listen over hedvine.

Det traditionelle udtryk »Clásico« er tidligere blevet brugt i forbindelse med den beskyttede oprindelsesbetegnelse (BOB) »Tarragona«. Faktisk omfattede den første lovgivning om den beskyttede oprindelsesbetegnelse »Tarragona«, som blev vedtaget i 1945, kun hedvine, der også blev kaldt »Tarragona Clásicos« (klassisk Tarragona-druesort).

Messevin/altervin er traditionelt blevet produceret i området med den beskyttede oprindelsesbetegnelse »Tarragona«. En af producenterne i området leverede messevin/altervin til Vatikanet.

Der er forskelle mellem beskrivelsen, der er bevaret indtil nu, og de metoder, der i øjeblikket bruges til at producere hedvinene. Denne ændring bringer beskrivelserne i overensstemmelse med de metoder, der blev brugt i området med den beskyttede oprindelsesbetegnelse »Tarragona«.

Desuden er »vimblanc« udgået fra listen over hedvine og medtaget i kategorien »vin af let tørrede druer«. Begrundelsen for denne ændring er beskrevet herunder.

2.2. Indførelse af en ny kategori af vine

Kategorien »vin af let tørrede druer«, som omfatter underkategorien »vimblanc«, er blevet tilføjet. Afsnit 2, 2.1, 2.2 og 7.3 i specifikationen samt afsnit 3, 4 og 8 i enhedsdokumentet er derfor blevet ændret.

»Vimblanc« er traditionelt blevet produceret i Ribera d’Ebre kommune, og det er vores hensigt at gøre det muligt at få den fremstillet og aftappet i henhold til den beskyttede oprindelsesbetegnelse »Tarragona«.

Dette produkt er fremstillet af delvis tørrede druer ved hjælp af naturlig udtørring af de druesorter, som er tilladt i denne specifikation. Det naturlige alkoholindhold er ikke kunstigt forhøjet. Det skal have et minimalt virkeligt alkoholindhold på 9 % vol., et totalt alkoholindhold på 16 % vol. (eller et sukkerindhold på 272 g/l) samt et maksimalt indhold af flygtige syrer på 2,1 g (gram eddikesyre).

2.3. Ændring af alkoholindholdet

Det maksimale alkoholindhold er udgået, og det minimale virkelige alkoholindhold er sænket. Afsnit 2 og 2.2 i specifikationen og afsnit 4 i enhedsdokumentet er derfor blevet ændret.

Det maksimale alkoholindhold for følgende kategorier er udgået: vin, mousserende kvalitetsvin og perlevin.

Alkoholindholdet har været højere i de seneste høster på grund af klimaændringer, navnlig for rødvinenes vedkommende.

I henhold til den fælles markedsordning for landbrugsprodukter skal vinene fra området have et minimalt virkeligt alkoholindhold på 9 % vol. eller, for perlevins vedkommende, 7 % vol.

På grund af ændringer i klimaet i området, er det undertiden vanskeligt for producenterne at nå det minimale alkoholindhold. Derfor er det minimale virkelige alkoholindhold blevet sænket. Det virkelige alkoholindhold for følgende kategorier er derfor blevet ændret som følger:

Vin: kun for rødvins vedkommende, erstattes 10,5 % vol. nu med 10 % vol.

Perlevin: 10 % vol. erstattes nu med 7 % vol.

2.4. Rettelse af en fejl vedrørende det totale syreindhold

Det totale syreindhold udtrykt i vinsyre er blevet tilføjet, fordi det var blevet udeladt i den oprindelige specifikation ved en fejl. Afsnit 2.2 i specifikationen og afsnit 4 i enhedsdokumentet er derfor blevet ændret.

2.5. Ændringer af udtryk vedrørende fremstilling og lagring

Afsnit 2.3 i produktspecifikationen er blevet ændret, men enhedsdokumentet er ikke blevet ændret.

Information om betegnelserne »Crianza«, »Reserva« og »Gran Reserva« med hensyn til lagring er blevet ajourført, så de afspejler den nuværende praksis, der er i overensstemmelse med EU-lovgivningen.

Medtagelse af den traditionelle betegnelse »Clásico« (klassisk): hedvin med et restsukkerindhold på mere end 50 g/l.

Benævnelsen »Clásico« er knyttet til den historie, der karakteriserer den beskyttede oprindelsesbetegnelse »Tarragona«, da den første lovgivning, som blev vedtaget i 1945, beskyttede hedvine, der blev kaldt »Tarragona Clásicos« (klassisk Tarragona-druesort). Tanken er at tilføre merværdi til produktet ved at bruge en traditionel benævnelse.

Der anvendes følgende metode til at fremstille produktet:

»Clásico«: Druemost, delvist gæret druemost, vin eller koncentreret druemost af de godkendte hvide eller røde druesorter kan bruges til produktionen af hedvin, der traditionelt betegnes »Clásico de Tarragona«. De anvendte druesorter har et naturligt minimumsalkoholindhold på 12 % alkohol og skal være helt uden sygdomme. Vinalkohol af bedste kvalitet tilsættes i fremstillingsprocessen.

Den færdige hedvin skal have et minimalt virkeligt alkoholindhold på 15 % vol., et maksimalt totalt alkoholindhold på 22 % vol. samt et restsukkerindhold på mere end 50 g/l.

Tilføjelse af »vino de guarda« (gemmevin) til afsnittet om betegnelser.

Dette er en produktionsproces, der er almindeligt anvendt, og hensigten er at give den endelige forbruger så mange oplysninger som muligt.

Processen er nærmere beskrevet nedenfor.

»Vino de guarda« (gemmevin): for at bruge betegnelsen »vino de guarda« skal produktet være lagret på egefade i mindst 12 måneder. Når lagringsprocessen er afsluttet, skal produktet aftappes og bringes i omsætning.

Tilføjelse af den traditionelle betegnelse »vino de misa« (messevin/altervin) »Vino de misa« er altid blevet fremstillet i området med den beskyttede oprindelsesbetegnelse »Tarragona« og været omfattet af den første lovgivning. Tanken er at tilføre merværdi til produktet ved at bruge en traditionel benævnelse.

Den fremstilles som følger:

»Vino de misa« (messevin/altervin): den traditionelle hedvin med betegnelsen »vino de misa de Tarragona« (messevin/altervin fra Tarragona) fremstilles af druemost af hvide eller røde druesorter, der skal have et naturligt minimumsalkoholindhold på 12 % og være helt uden sygdomme. Vinalkohol af bedste kvalitet tilsættes i fremstillingsprocessen. Den færdige hedvin har et alkoholindhold på mellem 15 % vol. og 20 % vol.

2.6. Plantetæthed udgår, og der ændres på reglerne om kunstvanding

Afsnit 3.1 i specifikationen og afsnit 4 i enhedsdokumentet er blevet ændret.

Plantetæthed udgår:

Denne parameter giver ikke produktet nogen særlige kendetegn eller forbedrer kvaliteten. Den potentielle produktion kontrolleres allerede af det maksimale udbytte i kg pr. hektar.

Ændringer i reglerne om kunstvanding:

Reglerne er blevet ændret for at gøre dem mere effektive og opdaterede, samt for at tilpasse dem efter vinavlernes behov, så de kan bruge kunstvanding til at forbedre druernes kvalitet.

Desuden er kunstvanding et redskab, der kun må bruges under særlige omstændigheder, afhængig af druernes kvalitet.

Den nye ordlyd er som følger: kunstvanding må kun benyttes med henblik på at forbedre druernes kvalitet under forhold, hvor vandtilførslen til parcellerne og de økologiske betingelser for vinstokkene ikke gør det muligt at sikre en optimal kvalitet. Det skal sikres, at produktion og udbytte er i overensstemmelse med bestemmelserne i specifikationen. Hvis forvaltningsmyndigheden for den beskyttede oprindelsesbetegnelse antager, at kunstvanding kan påvirke druernes kvalitet negativt, eller at det udgør en overtrædelse af de gældende regler, kan myndigheden forbyde kunstvanding på konkrete parceller.

2.7. Udvidelse af det afmærkede område

Afsnit 4 i specifikationen og afsnit 6 i enhedsdokumentet er blevet ændret.

Denne mulighed blev vurderet efter anmodning fra visse grupper, som var interesseret at udvide produktionsområdet. Rapporter om jordbundsforhold, klima, agronomi og miljø blev udarbejdet med henblik på at afgøre, om de områder, der er omfattet af udvidelsen, var i overensstemmelse med profilen for BOB-området. Kontrolorganet for den beskyttede oprindelsesbetegnelse undersøgte disse forhold og besluttede at udvide produktionsområdet.

De nye kommuner, som er tilføjet, er:

Prades, Mont-ral, La Febró, Capafonts, El Perelló og Salou.

Visse kommuner, hvor én del af kommunen ligger i ét BOB-område og en anden del ligger i et andet, er også blevet nøjagtigt defineret.

2.8. Medtagelse af nye (sekundære) sorter

Afsnit 6 i specifikationen er blevet ændret, men enhedsdokumentet er ikke blevet ændret (da de nye sorter er blevet tilføjet som sekundære sorter).

En af de ting, som kontrolorganet for den beskyttede oprindelsesbetegnelse »Tarragona« er interesseret i, er at bevare, genoplive og fremme brugen af regionens traditionelle druesorter med henblik på at bevare de mange forskellige druesorter, der bruges til fremstilling af BOB-vinene.

Denne ændring af specifikationen betyder, at producenterne har mulighed for at anføre de sekundære sorter på etiketten, og dermed genoplive og gøre reklame for dem. Sorterne er følgende:

Cartoixà, som synonym for Xarel·lo

Sumoll blanc

Vinyater

Malvasia de Sitges eller Malvasia Grossa.

2.9. Ændringer i sammenhængen

Afsnit 7.3 i specifikationen og afsnit 8 i enhedsdokumentet er blevet ændret.

Da en ny produktkategori — vin fra let tørrede druer — er oprettet, er sammenhængen beskrevet nedenfor.

Produktionen af vin fremstillet af let tørrede druer under den beskyttede oprindelsesbetegnelse »Tarragona« har en historisk og kulturel samt en fysisk tilknytning til området.

Jordbundstypen og klimaet, navnlig i områderne inde i landet, hvor vandknapheden er størst, giver druer, der er ideelle til produktion af vin fremstillet af let tørrede druer på grund af det høje restsukkerindhold og høje alkoholindhold.

Med hensyn til den historiske og kulturelle tilknytning er denne type vin traditionelt blevet produceret i disse distrikter, navnlig i områderne inde i landet, hvilket der er dokumentation for. Den produceres hovedsaglig af kooperativer, der har stor betydning for regionen.

2.10. Kravet om aftapning af produktet ved kilden udgår

Afsnit 8.4 i specifikationen og afsnit 9 i enhedsdokumentet er blevet ændret.

Vi har besluttet at lade kravet om aftapning af produktet ved kilden udgå, da vi ikke mener, at aftapning af produktet ved kilden bidrager til eller bevarer kvaliteten af det endelige produkt, og at det ikke forringer kvaliteten, hvis det ikke sker.

Vine, som er omfattet af den beskyttede oprindelsesbetegnelse »Tarragona«, skal pakkes på en måde, som sikrer og garanterer produkternes grundlæggende karakter, egenskaber og kvalitet, og de må aldrig transporteres på en måde, der kan forringe kvaliteten af det endelige produkt. Hvis et produkt skal pakkes uden for fremstillingsområdet, skal den myndighed, som har ansvaret for den beskyttede oprindelsesbetegnelse, informeres herom i forvejen, så den kan overvåge pakningen og garantere produktets kvalitet.

2.11. Medtagelse af den traditionelle benævnelse »Clásico« (klassisk)

Afsnit 8.6 i produktspecifikationen er blevet ændret. Enhedsdokumentet er ikke blevet ændret.

Da underkategorien »Clásico« (klassisk) er blevet tilføjet i kategorien »hedvin«, og benævnelsen »Clásico« er knyttet til den historie, der karakteriserer den beskyttede oprindelsesbetegnelse »Tarragona« (den første lovgivning, som blev vedtaget i 1945, der omfattede hedvine, der blev kaldt »Tarragona Clásicos« (klassisk Tarragona-druesort)), er det hensigten anerkende produktet og medtage »Clásico« som en traditionel benævnelse. Dette vil tilføre merværdi og medvirke til at promovere produktet.

2.12. Ajourføring af kontrolorganets kontaktoplysninger

Afsnit 9.1 i produktspecifikationen er blevet ændret. Enhedsdokumentet er ikke blevet ændret.

ENHEDSDOKUMENT

1. Produktets betegnelse

Tarragona

2. Type geografisk betegnelse

BOB — Beskyttet oprindelsesbetegnelse

3. Kategorier af vinavlsprodukter

1. Vin

3. Hedvin

5. Mousserende kvalitetsvin

8. Perlevin

15. Vin af delvis tørrede druer

4. Beskrivelse af vinen/vinene

1. Hvidvin

Udseende: farven kan variere fra svagt gul til grønlige og gyldne toner, afhængigt af produktets lagring og/eller kontakt med træ. Klar og strålende, uden uklarheder.

Aroma: unge vine karakteriseres ved frugtnoter, der minder om aromaer af hvide frugter og/eller tropefrugt og/eller blomster. Modne vine bærer præg af mere udviklede aromaer såsom træ, røg og moden frugt.

Smag: afbalanceret med hensyn til sødme, syrlighed og alkohol. De unge vine er lette, friske og let syrlige. De modne vine har en kraftigere struktur og længere eftersmag.

— Hvis analytiske grænseværdier ikke er angivet i specifikationen, skal den aktuelt gældende lovgivning overholdes.

— Maksimalt svovldioxidindhold: 200 mg/l ved et sukkerindhold < 5 g/l.

— Maksimalt svovldioxidindhold: 300 mg/l ved et sukkerindhold ≥ 5 g/l. Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 10 Minimalt totalt syreindhold 3,5 gram pr. liter udtrykt i vinsyre Maksimalt indhold af flygtige syrer (i meq/l) 13,3 Maksimalt totalt svovldioxidindhold (i mg/l)

2. Rosévin

Udseende: rosévinenes farve varierer mellem rosa, hindbærrød, laksefarvet, abrikosfarvet og løgfarvet, afhængigt af produktionsmetoden. De er klare og uden uklarheder.

Aroma: de indeholder aromaer med noter af frugt såsom røde frugter og/eller skovbær og/eller fersken.

Smag: friske, bløde, lette og afbalancerede vine med en lang eftersmag.

— Hvis analytiske grænseværdier ikke er angivet i specifikationen, skal den aktuelt gældende lovgivning overholdes.

— Maksimalt svovldioxidindhold: 200 mg/l ved et sukkerindhold < 5 g/l.

— Maksimalt svovldioxidindhold: 250 mg/l ved et sukkerindhold ≥ 5 g/l. Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 10 Minimalt totalt syreindhold 3,5 gram pr. liter udtrykt i vinsyre Maksimalt indhold af flygtige syrer (i meq/l) 13,3 Maksimalt totalt svovldioxidindhold (i mg/l)

3. Rødvin

Udseende: de unge vine har en dybrød farve med nuancer af lilla og helt uden uklarheder. Med lagringen udvikler vinene en mindre intens farve med flere orange farvetoner.

Aroma: de unge rødvine har noter, der minder om aromaerne fra røde frugter. De simple aromaer bliver mere komplekse med lagringen, hvor balsamiske aromaer og andre modningsaromaer, der minder om træ og/eller røg og/eller krydderier, træder frem.

Smag: tanninerne i rødvinene giver en god balance. De unge rødvine er afrundede og bløde med en lettere frisk eftersmag. De modne vine er mere komplekse og udvikler en blødere og mildere smag med god balance mellem sødme, syrlighed, alkohol og skarphed.

— Hvis analytiske grænseværdier ikke er angivet i specifikationen, skal den aktuelt gældende lovgivning overholdes.

— Maksimalt svovldioxidindhold: 150 mg/l ved et sukkerindhold < 5 g/l.

— Maksimalt svovldioxidindhold: 200 mg/l ved et sukkerindhold ≥ 5 g/l.

— Rødvinens indhold af flygtige syrer kan stige med 0,06 g/l for hvert procenttrin alkohol over 11 % alkoholindhold og lagringsår op til højst 1,2 g/l. Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 10 Minimalt totalt syreindhold 3,5 gram pr. liter udtrykt i vinsyre Maksimalt indhold af flygtige syrer (i meq/l) 20 Maksimalt totalt svovldioxidindhold (i mg/l)

4. Mousserende kvalitetsvin

Udseende: gul eller pink i farven, afhængigt af de anvendte druer. Klar og strålende, med perler af kuldioxid og uden uklarheder.

Aroma: friske og frugtige aromaer, der minder om de anvendte druesorters aroma.

Smag: frisk, harmonisk og blød smag, hvor kuldioxiden er godt integreret.

Samlet maksimalt syreindhold: 6 g/l.

— Hvis analytiske grænseværdier ikke er angivet i specifikationen, skal den aktuelt gældende lovgivning overholdes. Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 9,5 Minimalt totalt syreindhold 3,5 gram pr. liter udtrykt i vinsyre Maksimalt indhold af flygtige syrer (i meq/l) Maksimalt totalt svovldioxidindhold (i mg/l) 185

5. Hedvin: mistela, muscatel, garnacha, rancio

Mistela, muscatel, garnacha: gyldengul farve, hvis den er fremstillet på hvide druer; blanksort, hvis den er fremstillet på røde druer. Vinene er søde, bløde, intense, varme, kraftige og med lang eftersmag.

Rancio: ravfarvede vine med stænk af kobbertoner. Lysende klare med aroma og smag af ristet, tørret frugt og krydderier. Tør, intens og kraftig smag.

— Maksimalt svovldioxidindhold: 150 mg/l ved et sukkerindhold < 5 g/l.

— Maksimalt svovldioxidindhold: 200 mg/l ved et sukkerindhold ≥ 5 g/l.

— Hvis analytiske grænseværdier ikke er angivet i specifikationen, skal den aktuelt gældende lovgivning overholdes. Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 15 Minimalt totalt syreindhold Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

6. Hedvin: »Clásico« (klassisk)

Druemost, delvist gæret druemost, vin eller koncentreret druemost af de godkendte hvide eller røde druesorter kan bruges til produktionen af denne type vin. De anvendte druesorter har et naturligt mindsteindhold på 12 % alkohol og skal være helt uden sygdomme. Vinalkohol af bedste kvalitet tilsættes i fremstillingsprocessen. Den traditionelle betegnelse »Clásico« (klassisk) kan anvendes.

Udseende: gyldengul farve af varierende intensitet, hvis den er fremstillet på hvide druer; dyb rødlig til sort farve af varierende intensitet, hvis den er fremstillet på røde druer.

Aroma: søde og/eller bløde vine. De kan indeholde aromaer af rosiner og/eller dadler og/eller honning og/eller søde blomster og/eller moden frugt.

Smag: en umiddelbar syrlighed, der skaber kontrast til den sødme, der gør vinene afbalancerede. De er varme og kraftige med lang eftersmag. Alle duftaromaer træder endnu tydeligere frem i smagen.

— Hvis analytiske grænseværdier ikke er angivet i specifikationen, skal den aktuelt gældende lovgivning overholdes. Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 15 Minimalt totalt syreindhold Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

7. Hedvin: »Vino de misa«

Produktet »vino de misa« (messevin/altervin) fremstilles af druemost af hvide eller røde druesorter, der skal have et naturligt alkoholindhold på minimum 12 % og være helt uden sygdomme. Vinalkohol af bedste kvalitet tilsættes i fremstillingsprocessen. Den færdige hedvin har et alkoholindhold på mellem 15 % vol. og 20 % vol.

Udseende: bleggule til let gyldne farvetoner.

Aroma: ren med god intensitet og blomster- og/eller frugtnoter.

Smag: sød og afbalanceret med god eftersmag.

— Hvis analytiske grænseværdier ikke er angivet i specifikationen, skal den aktuelt gældende lovgivning overholdes. Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 15 Minimalt totalt syreindhold Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

8. Perlevin

Gul eller pink farve. Klar og lys med fine perler af kuldioxid og uden uklarheder. Druesorternes primære aromaer er fremtrædende. Frugtige og friske aromaer. Livlig og frisk vin med skarpe smagsnoter, der minder om syrlige frugter. Afbalanceret med hensyn til sødme, syrlighed og alkohol.

— Hvis analytiske grænseværdier ikke er angivet i specifikationen, skal den aktuelt gældende lovgivning overholdes. Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 7 Minimalt totalt syreindhold Maksimalt indhold af flygtige syrer (i meq/l) Maksimalt totalt svovldioxidindhold (i mg/l)

9. Vin af delvis tørrede druer: »vimblanc«

Produktet »vimblanc« er fremstillet af delvis tørrede druer ved hjælp af naturlig udtørring af de druesorter, som er tilladt i denne specifikation, uden at det naturlige alkoholindhold er kunstigt forhøjet.

Produktet har et minimalt virkeligt alkoholindhold på 9 % vol. og et totalt alkoholindhold på 16 % vol. (eller et sukkerindhold på 272 g/l). Det maksimale indhold af flygtige syrer er 2,1 g (gram eddikesyre).

Udseende: ravgylden farve, som med tiden bliver kraftigere, når vinen har lagret.

Aroma: søde og/eller bløde og/eller intense vine med aromaer af rosiner og/eller dadler og/eller honning og/eller søde blomster og/eller moden frugt.

Smag: en umiddelbar syrlighed, der skaber kontrast til den sødme, der gør vinene afbalancerede. De er varme og kraftige med lang eftersmag. Alle duftaromaer træder endnu tydeligere frem i smagen.

— Hvis analytiske grænseværdier ikke er angivet i specifikationen, skal den aktuelt gældende lovgivning overholdes. Generelle analytiske kendetegn Maksimalt totalt alkoholindhold (i % vol.) Minimalt virkeligt alkoholindhold (i % vol.) 9 Minimalt totalt syreindhold Maksimalt indhold af flygtige syrer (i meq/l) 35 Maksimalt totalt svovldioxidindhold (i mg/l)

5. Vinfremstillingsmetoder

a) Væsentlige ønologiske fremgangsmåder

Dyrkningspraksis

Kunstvanding må kun benyttes med henblik på at forbedre druernes kvalitet under forhold, hvor vandtilførslen til parcellerne og de økologiske betingelser for vinstokkene ikke gør det muligt at sikre en optimal kvalitet. Det skal sikres, at produktion og udbytte er i overensstemmelse med bestemmelserne i specifikationen. Hvis forvaltningsmyndigheden for den beskyttede oprindelsesbetegnelse antager, at kunstvanding kan påvirke druernes kvalitet negativt, eller at det udgør en overtrædelse af de gældende regler, kan myndigheden forbyde kunstvanding på konkrete parceller.

Vinene omfattet af denne BOB må udelukkende fremstilles af sunde druer, der er tilstrækkeligt modne til at fremstille vine med et naturligt alkoholindhold på minimum 10 % vol.

Særlig ønologisk fremgangsmåde

Udbyttet ved ekstrahering må ikke overstige 70 liter druemost eller vin pr. 100 kg høstede druer.

b. Maksimale udbytter

1. Røde sorter

10 000 kg druer pr. hektar

2. Røde sorter

70 hektoliter pr. hektar.

3. Hvide sorter

12 000 kg druer pr. hektar

4. Hvide sorter

84 hektoliter pr. hektar.

6. Afgrænset geografisk område

Kommunerne:

Alcover

L’Aleixar

L’Albiol

Alforja

Alió

Almoster

Altafulla

L’Argentera

Ascó

Benissanet

Les Borges del Camp

Botarell

Bràfim

Cabra del Camp (undtagen parcellerne 13, 15, 18, 28, 29, 34, 66 og 77 i zone 1 og parcellerne 35 og 51 i zone 4)

La Canonja

Cambrils

Capafonts

Castellvell del Camp

El Catllar

Colldejou

Constantí

Duesaigües

La Febró

Figuerola del Camp

Flix

Garcia (undtagen parcel 66 i zone 3, parcellerne 101, 105 og 111 til 113 i zone 6, zone 7, 8, 9, 10 og 11, parcellerne 1 til 13, 17 til 38, 45, 133 og 134 i zone 12, parcellerne 70 til 102, 104, 111, 220 til 234, 314 og 315 i zone 13, parcel 3 i zone 15, parcel 65 i zone 22 og parcellerne 26 til 43, 60 til 68, 70 til 81, 83, 84, 86, 87 og 88 i zone 23)

Els Garidells

Ginestar

La Masó

Masllorenç

Maspujols

El Milà

Miravet

Montbrió del Camp

Montferri

Mont-ral

Mont-roig del Camp

Móra d’Ebre

Móra la Nova (undtagen parcellerne 69, 70, 113 og 120 i zone 4, zone 5, parcellerne 3 til 15, 20 til 27, 30 til 54, 56, 57, 58, 59 og 61 til 73 i zone 6, parcellerne 8, 9, 10, 14, 16, 24, 30 til 46, 48, 49, 50, 56 og 59 til 66 i zone 7, parcellerne 76 til 89, 91 til 97, 99, 100, 101, 102, 105 og 106 i zone 8, parcellerne 38 til 48, 50, 51, 52, 53, 55, 56, 57, 58, 73 og 74 i zone 9, parcel 8 i zone 10 og parcel 99 i zone 13)

El Morell

La Nou de Gaià

Nulles

Móra d’Ebre

Els Pallaresos

Perafort

El Perelló

El Pla de Santa Maria

La Pobla de Mafumet

La Pobla de Montornès

El Pont d’Armentera

Prades

Puigpelat

Rasquera

Renau

Reus

Riba-roja d’Ebre

La Riera de Gaià

Riudecanyes

Riudecols

Riudoms

Rodonyà

El Rourell

Salomó

Salou

La Secuita

La Selva del Camp

Tarragona

Tivissa (undtagen zone 2, 4, 6, 7, 8, 9, 10, 11, 12, 21, 22 og 23, parcellerne 238, 239, 240, 241, 242, 243, 244, 245, 246, 247, 248, 249, 250, 251, 253 og 254 i zone 17 og parcel 29 i zone 24)

La Torre de l’Espanyol

Torredembarra

Vallmoll

Valls

Vespella

Vilabella

Vilallonga del Camp

Vilanova d’Escornalbou

Vila-rodona

Vila-seca

Vinebre

Vinyols i els Arcs

7. Primær(e) druesort(er)

Macabeo — Viura

Tempranillo — Ull de Llebre

8. Tilknytning til det geografiske område

Camp de Tarragona-området har middelhavsklima.

Ribera d’Ebre-området strækker sig over Mora og er kendetegnet ved en dal omgivet af høje bjerge, og strækker sig til begge sider af Ebro-floden.

Vin

Både jordbundstypen (som ikke er særligt frugtbar i Camp-området og består af kalkholdige materialer i områderne langs Ebro-flodens bredder) og klimaet er afgørende for sukkerindholdet og det faktiske alkoholindhold.

Havets og jordbundstypens direkte indflydelse i Camp de Tarragona-området skaber forudsætningerne for at producere meget bløde og afbalancerede hvidvine. Vinene har et moderat syreindhold og et højt alkoholindhold med aromaer, der navnlig for rødvinenes vedkommende bliver bedre ved lagring.

Rødvinene er kraftige og aromatiske med høj koncentration af både aroma- og smagsstoffer. Rosévinene er klart kirsebærrøde med karakteristiske middelhavsaromaer.

De mange solskinstimer i området fremmer udviklingen af intense farver, der er meget typisk for vinene fra området, navnlig rødvinene.

I Ribera d’Ebre-området giver den kalkholdige jordbund og det kontinentale klima meget lysende klare hvidvine. Rødvinene karakteriseres ved krop og farve fra cariñena-druen og garnacha-druens fyldighed, og det er disse to traditionelle druesorter, der dyrkes i området. Den udbredte vandmangel i området giver et lavt høstudbytte pr. hektar og et deraf følgende højt alkoholindhold i områderne inde i landet.

De traditionelle druesorter er fremherskende i fremstillingen af de forskellige typer og kategorier af vine, der er typiske for det område, som de kommer fra.

Mousserende kvalitetsvin og perlevin

Topografien af området med den beskyttede oprindelsesbetegnelse »Tarragona« er ukompliceret: det meste jord er lavtliggende. Topografien af Camp de Tarragona-området har to særlige kendetegn: Serralada Prelitoral (de lavtliggende bjergkæder) og kystsletterne.

De stejle skråninger på Serralada Prelitoral påvirker klimaforholdene ved kystsletterne, hvor druerne dyrkes.

Landskabet, hvorpå vinmarkerne gror, er karakteristisk for området, og der bruges traditionelle dyrkningsmetoder.

Disse landskabstræk, som er kendetegnet ved typisk middelhavsklima med mange solskinstimer og relativ lav nedbørsmængde, og jordbundstyperne, som er kendetegnende for området med den beskyttede oprindelsesbetegnelse »Tarragona« (jordbund, som ikke er særlig frugtbar og har et lavt indhold af fosfor), er ideelle til dyrkning af druesorter til fremstilling af mousserende kvalitetsvin.

Jordbunden i området med den beskyttede oprindelsesbetegnelse »Tarragona« (som ikke er særligt frugtbar i Camp de Tarragona-området og består af kalkholdige materialer i områderne langs Ebro-flodens bredder) giver lysende klare, aromatiske og meget fine vine, der også er ideelle til fremstilling af mousserende vin.

Middelhavsklimaet med mange solskinstimer giver druer, der — når de høstes tidligt i modningsfasen, hvor de har et højt syreindhold og lavere alkoholindhold — giver basisvine, der er ideelle til fremstilling af mousserende vin.

Hedvin

Jordbunden i området med den beskyttede oprindelsesbetegnelse »Tarragona« er ikke særlig frugtbar i Camp de Tarragona-området og består af kalkholdige materialer i området langs Ebro-flodens bredder.

Klimaet, navnlig i områderne inde i landet, hvor vandknapheden er størst, giver druer, der er ideelle til produktion af hedvin på grund af det høje restsukkerindhold og høje alkoholindhold.

Der anvendes ikke særlige dyrkningsmetoder, og dermed er vinstokkene, der vokser i området, tilpasset områdets naturlige vækstbetingelser, og den moderate plantetæthed sikrer druer med et syreindhold og alkoholindhold, der er optimalt til fremstilling af hedvin.

Med hensyn til de kulturelle og historiske faktorer blev den første lovgivning vedtaget i 1947, og den omfattede kun vine fremstillet af »Tarragona clásico«-druesorten, som er hedvine, der lagres på egefade. »Tarragona clásico« kan være sød, halvtør eller tør hedvin samt »rancio«-vin.

Ved en efterfølgende ændring i 1959 blev betegnelsen udvidet til at omfatte tørre og halvsøde vine.

Ovenstående understreger hedvinenes betydning for regionen og deres tilknytning hertil.

Vin af delvis tørrede druer

Vin af delvis tørrede druer er traditionelt blevet produceret i Ribera d’Ebre-området.

Produktionen af disse vine er knyttet til den kalkholdige og/eller ikke særlige frugtbare jord, der giver druer med et højt sukkerindhold, som kræves for at fremstille disse vine.

Klimaet i området, som er middelhavsklima med påvirkning af fastlandsklimaet med meget varme somre og udbredt vandmangel, giver druer, der er ideelle til fremstilling af vin af delvis tørrede druer, på grund af deres høje restsukkerindhold og høje alkoholindhold.

Vindyrkningsmetoden, som bygger på de traditionelle metoder i området og tager hensyn til jordens særlige egenskaber og varietet, gør området ideelt til fremstilling af vine af delvis tørrede druer.

Metoden, der bruges til at fremstille vin af delvis tørrede druer (»vimblanc«), foregår ved at tørre druerne på borde, den såkaldte »sol y serena«-metode (vekselvirkning mellem solvarme og kølige nætter), efter de er blevet høstet, når de har den optimale modningsgrad. Når druerne er delvis tørrede, fremstilles vinen uden tilsætning af alkohol. Da druerne er tørret (let tørret), har de et meget højt sukkerindhold. Det betyder, at gæringsprocessen hurtigt stopper, hvorved der opnås en meget sød vin.

9. Andre vigtige betingelser

Retsgrundlag:

National lovgivning

Type supplerende betingelse:

Supplerende bestemmelser vedrørende mærkning

Beskrivelse af betingelsen:

Ordet »Tarragona« skrives med store bogstaver under angivelsen »Denominación de Origen Protegida« (beskyttet oprindelsesbetegnelse).

Tegnstørrelsen i angivelsen »Tarragona« må højst være 4 mm, og halv tegnstørrelse anvendes til angivelsen »Denominación de Origen Protegida«.

Link til produktspecifikationen

http://incavi.gencat.cat/web/.content/03-denominacions-origen/documents/plecs/fitxers-binaris/control-canvis-Tarragona-Pliego-de-Condiciones.pdf

(1) EUT L 347 af 20.12.2013, s. 671.